Kana malees, Labsichi invastaroota biyyaa keessaa fi alaatiif wabii fi eegumsa seeraa adda addaa kan taasise yammuu kana keessaas qabeenyi invastara biyya keessaas ta’e biyya alaa akkaataa seerri hayyamuun yoo ta’e malee dhaalamuu ykn gara abbaa qabeenyummaa mootummaatti jijjiramu akka hindandeenye ifatti tumee jira. Fedhii fi faayidaa uummataa eegsisuuf jecha qabeenyi invastaraa kan dhaalamu yoo ta’e beenyaan gahaan dursee kaffalamufii akka qabu labsii kana keessatti tumamee jira. Labsiin lakk 15/1984 labsii lakk. 37/1988’n kan fooyya’e yammuu ta’u labsichi hanqinoota labsii lakk 15/1984 keessatti mul’atan fooyyessuuf kan qophaa’e dha. Haaluma kanaan hanqinoota labsii lakk 15/1984 keessatti mul’atan kan labsii lakk 37/1988”n fooyya’an keessan inni tokko invastaroota kaappitaala qarshii 250,000’n hojii invastimentii xixiqqaa fi giddu galeessaa irratti bobba’aniif onnachiiftuuwwan adda addaa akka kennaman of keessaa qabaachuu isaa ti. Kana malees, labsichi abbootii qabeenya seektara qonnaa, warshaalee fi ijaarsawaan xixiqqaa irratti bobba’uu barbaadanis kan jajjabeessuu yammuu ta’u invastrootni seektara barnoota, fayyaa, hoteelaa fi tuurizinii irratti bobba’anis itti fayyadamtoota onnachiftuu akka ta’an kan of keessatti qabate dha.